Bjarni Benediktsson fjármálaráðherra og Katrín Jakobsdóttir forsætisráðherra hafa bæði þurft að svara fyrir tengsl peningaþvættis og fjárfestingaleiðar Seðlabanka Íslands . Gjaldeyrisútboð Seðlabanka Íslands og peningaþvætti voru til umræðu á Alþingi í gær og spurði Þórhildur Sunna , þingmaður Pírata , forsætisráðherra hvort ekki væri tilefni til þess að Alþingi skipaði rannsóknarnefnd til þess að fara ofan í kjölinn á fjárfestingarleiðinni svokölluðu , sem hér var við lýði á gjaldeyrishaftaárunum . Gjaldeyrisútboð SÍ og möguleg tengsl þeirra við peningaþvætti komu til umræðu í þættinum Silfrið á RÚV síðastliðinn sunnudag . Það vakti athygli þegar ritstjóri Kjarnans , Þórður Snær Júlíusson , lét þau ummæli falla í þættinum að fjárfestingarleið Seðlabanka Íslands hefði verið ein skýrasta opinbera peningaþvættisleið sem nokkurn tímann hafi verið framkvæmd . Mbl.is fjallar um málið í gær og segir forsætisráðherra , Katrínu Jakobsdóttir , hafa í svari við fyrirspurn Þórhildar bent á að Seðlabankinn hefði sjálfur gefið út skýrslu um málið sem ekki hefði verið tekin fyrir á Alþingi , en slíkt ætti að sjálfsögðu að gera , t.d. hjá efnahags - og viðskiptanefnd eða stjórnskipunar - og eftirlitsnefnd . Ekki væri rétt að fjármunir hafi streymt hingað til lands eftirlitslaust , enda hafi Fjármálaeftirlitið sinnt eftirlitshlutverki vegna fjárfestingarleiðarinnar . Spurði Þórhildur Sunna þá hvort ekki væri tilefni til þess að Alþingi léti rannsaka þá stofnun sem rannsakaði sjálfa sig . Í svari sínu sagði Katrín það eðlilegt að viðeigandi nefndir Alþingis byrjuðu á að taka skýrslu Seðlabankans fyrir og athuga hvort þar væri spurningum ósvarað . Ummæli Þórðar í Silfrinu voru borin undir Bjarna Benediktsson fjármálaráðherra í gær og sagði hann í samtali við mbl.is að ósmekklegt væri að segja að þetta hafi verið opinber peningaþvættisleið , eins og sérstaklega hafi verið hvatt til þess . „ En ég tek öllum ábendingum af alvöru ef að ekki hefur verið nægilega gætt að aðhaldi eða eftirliti meðal annars um uppruna fjár , “ sagði Bjarni Ben .